Nous, officiaux de la court de Besençon, faisons savoir à toz que... messires Jehans, dit Chassaignat, chevaliers, et Jehans, ses filz, publiement et en droit ont coneu et confessé lour avoir quité, baillié et delivré à noble baron monsignour Jehan de Chalon, signour d’Arlay, tel partaige, tel droit, action ou reclamacion que il poent ou doivent avoir, pour quelque cause que ce soit, en la vile de Reyne, [ou territoire] d’ice liue, à Abbans et ou territoire assy, pour vint livrées de terre, lesqueles lidiz messire Jehans de Chalon a donées perpetuelment adit Jehan, escuiers, sur la partie de la salnerie de Salins, lesqueles vint livrées de terre lidiz Jehans, escuiers, doit tenir en fié doudit monsignour Jehan de Chalon et des suens, et pour doux cenz et cinquante livres de bons estevenans, de laquel some d’argent lidiz messires Jehans Chassaignat et Jehans, ses fiz, se sont tenuz pour bien paiez à temps de ceste quitance, faite en deniers loyament nombrez. Et pour ce lidiz messires Jehans Chassaignat et Jehans, ses fiz, dou devantdit partaige, droit, action et reclamacion se sunt devesti et devestent.., pour lour et pour lour hoir, et le devantdiz messire Jehan de Chalon, pour lui et pour ses hoirs, en ont envesti et envestent corporelmant et mis en possession auxi par ces lettres; et ont promis... En tesmoignaige de laquel chose, nous, officiaux dessusdiz.., havons mis le seel de ladite court en ces presentes lettres, auvec le seel doudit mons. Jehan Chassaignat... Ce fut fait l’an Nostre Signour mil CCC et nuef, le mardi apres la Magdelene.